IX Международный конкурс

 «Современные образовательные технологии

 в творчестве учителя начальных классов»

Сцэнарый нацыянальнага свята

«Запрашаем на Вячоркі!»

Аўтар праграмы Плятнёва В. А.

Дзяржаўная ўстанова адукацыі

 «Сярэдняя школа № 31

 г. Магілёва»

Магілёў, 2020

Сцэнарый.

Музычная зала прыбрана ў стылі беларускай хаты.

У хаце - гаспадыня (жанчына) і гаспадынька (дзяўчынка).

Гаспадынька (гушкаючы ляльку).

* Сёння мы з матуляй чакаем гасцей, каб песнямі ды вясёлымі гульнямі прывітаць працаўніцу Восень. А вось і сяброўкі да мяне ідуць.

У хату ўваходзяць дзяўчаты.

Дзяўчаткі.

Ой, бяда, бяда, бяда,

Хлопцаў з’ела машкара.

Ніводнага не засталося,

Што ж такое адбылося?

Гаспадыня.

- Добры вечар, дзяўчаты! А чаму ж вы адны прыйшлі? Дзеж вашыя хлопцы падзеліся?

Дзяўчаткі.

- Ды не патрэбныя нам тыя хлопцы!

Гаспадыня.

- Чаму ж так?

Дзяўчаткі.

Нашы хлопцы задаюцца,

Што ўмеюць танцаваць.

У адну ручку – качарэжку,

А ў другой штаны дзяржаць.

 Гаспадыня.

* Ну, калі так, праходзьце, сядайце, прымайцеся за працу.

Пад спакойную музыку дзяўчаткі працуюць.

Гаспадынька.

* А хто гэта там стукае – грукае?

(падыходзіць да дзвярэй)

* Дзяўчаткі, хлопцы ідуць!

У хату пад музыку заходзяць хлопцы.

Хлопцы.

* Добры вечар у хату!

Дзяўчаткі.

* Добры вечар!

Хлопцы (па чарзе).

- Мы прыйшлі да вас не з пустымі рукамі, а з восеньскімі дарамі!

- Вось тут рэпа, морква, бурак, каб вашыя шчочкі палалі, як мак.

- А вось бульбачкі мех, каб заўсёды чуўся смех.

- А вось яблыкаў воз, каб вас абмінаў авітаміноз.

- А гэта гарох, каб кожная ела за трох.

- А гэта капуста, каб у вашых засеках не было пуста.

Хлопцы перадаюць падарункі, Гаспадыня з Гаспадынькай кладуць іх на стол.

Гаспадынька.

- Гэй, вы, хлопцы і дзяўчаты, давайце зараз паспяваем, пагуляем ды сябе пазабаўляем!

Гаспадыня.

- А яшчэ ў гэтым годзе багата ўрадзіла рэдзька. Пойдзем збіраць?

Дзеці разам.

* - Пойдзем!

Беларуская народная гульня «Рэдзька» [Дад.1].

Гаспадыня.

* Усе тут ці не?

Дзеці.

* Ўсе!

Гаспадыня.

* Што, сябры, для жыта трэба?

Дзеці.

* Ну, вядома, трэба глеба.

Гаспадыня.

* А для птушкі?

Дзеці.

* Вышыня.

Гаспадыня.

* А для казкі?

Дзеці.

* Цішыня.

Гаспадыня.

* Ну, а што для весялосці?

Дзеці.

* Каб часцей бывалі госці!

Дзяўчынка.

* Цётачка, раскажы нам казачку.

Гаспадыня.

* Казачку? Іш, чаго захацелі! Казкі слухаць цікава, але трошкі сумнавата. А мы з вамі весяліцца сабраліся. Я лепей вам загадкі загадаю пра тое, што ў маёй гаспадарцы ёсць.

Загадкі.

Не кароль, а ў кароне,

Не гусар, а пры шпорах.

Гадзінніка не мае, а час знае. (Певень.)

Шчыплюць траўку каля рэчкі

У цёплых кажушках…(авечкі).

Круглыя, як мячыкі,

Быццам адуванчыкі,

На двары ля хаты ходзяць…(кураняты).

З барадою, а не стары; з рагамі, а не бык. (Казёл.)

Дояць, а не карова; лыка дзярэ, а лапці не пляце. (Каза.)

Сярод двара стаіць капна,

Спераду вілы, ззаду – мятла. (Карова.)

Гаспадыня.

* Малайцы! А зараз зайграйце вясёлую музыку, каб ногі самі пусціліся ў скок. Паіграем ў гульню «Чаўнок».

Беларуская народная гульня «Чаўнок».

Пагулялі, паскакалі, ну, а зараз праспяваем прыпеўкі?

Дзеці.

* Так, праспяваем! [Дад.2].

Гаспадыня.

* Цудоўна праспявалі, патанцавалі. Дзеці, я якія яшчэ гульні вы ведаеце?

Дзеці.

* «У мядзведзя ў бару».

Беларуская народная гульня «У мядзведзя ў бару» [Дад.3].

Дзяўчынка.

* А я ведаю яшчэ адну гульню, якая называецца «Гарлачык». Пагуляем?

Дзеці.

* Так, пагуляем!

Беларуская народная гульня «Гарлачык» [Дад.4].

Дзіцячая дыскатэка.

Гаспадынька.

* А пакуль вы пелі і скакалі, мае пачастункі паспелі прыгатавацца (частуе гасцей піражкамі).

Гаспадыня.

* Я Вам жадаю, каб усе было ў парадку, каб жылі ў дастатку. Хлеба, солі, светлай долі! Ну а мы будзем з Вамі развітвацца. Да новых сустрэч!

ДАДАТАК 1

Беларуская народная гульня «Рэдзька».

Апісанне гульні.

З ліку тых, хто гуляе, выбіраюцца Ясь i гаспадар. Усе астатнія ўдзельнікі гульні — рэдзькі. Ясь адыходзіць куды-небудзь далей убок. Гаспадар застаецца з рэдзькамі. Ён гаворыць:

— Садзіцеся, рэдзькі, на зямлю, адна за адной, адна за адной!

Рэдзькі садзяцца так, як загадаў iм гаспадар.

Рэдзькі спяваюць:

 Мы на градцы сядзім!

 Ды на сонейка глядзім!

Свяці, свяці, сонейка,

Каб нам было цёпленька.

      А гаспадар перад градкай пахаджвае. Раптам здалёк чуецца:

 Еду, еду, еду,

     Ніяк не даеду.

     Прыпрагу сароку,

     Паеду далека.

     Хуценька паеду,

     Каб паспець к абеду.

Сказаўшы гэта, Ясь спыняецца i стукае палкай аб падлогу.

Гаспадар пытаецца: — Хто там?

—  Ясь.

—  Што табе трэба?

Ясь адказвае:

                                     Скінуўся я з печы,

                                     Пабіў сабе плечы.

                                     Охаю, уздыхаю,

                                     Рэдзькі жадаю.

Гаспадар кажа:

—  Вырві сабе рэдзьку, толькі не рві карэньчыкі.

 Ясь падыходзіць да градкі — к канцу чаргі   дзяцей — i pвe рэдзьку, якая сядзіць апошняй.

      А рэдзькі сядзяць на градцы, моцна трымаюцца адна за адну ды пасмейваюцца над Ясем:

                            Ножкі у Яся тоненькія,

                            Ручкі - слабенькія!

    Нарэшце Ясь паднатужыўся, злаўчыўся i вырваў адну рэдзьку.

Пачаў Ясь з градкі другую рэдзьку цягнуць. Ды сілы ў яго няшмат. А рэдзькі i гаспадар над iм пасмейваюцца.

Тут Ясь заве   на дапамогу першую рэдзьку:

— Ідзі, мая рэдзька, на дапамогу!

Падбягае да яго рэдзька, пачынаюць яны разам цяг­нуць. I кожная рэдзька, якую яны з градкі вырвуць, дапамагае рваць наступную.

I так працягваецца да таго часу, пакуль на градцы нiчога не застанецца.

Правілы гульні: дзіця-Ясь мае права цягнуць толькі апошняе ў радзе дзіця-рэдзьку, абхапіўшы яго рукамі за пояс.

ДАДАТАК 2

Прыпеўкі.

1. Шыла кофту, мыла кофту

Шыла з адваротамі.

Усю ночку прасядзела

3 мільм пад варотамі.

2. А за лесам, за лясом,

Плача дзеўка галасом:

Яна плача і равець

Ніхто замуж не бярэць.

3. А ці ж я не гаспадыня,

Ці ж я не хазяйка,

Тры дні ў печы не паліла,

А на печы жарка!

4. Наша возера глыбока,

Ловім шчукі і язі,

Нашы дзевачкі прыгожы,

Хоць на выстаўку вязі.

5.Ой ты, мілы, ты, мой мілы

Iчаму ж ты не прыйшоў?

Муха лямпу патушыла,

Чаравіка не знайшоў.

6. Што за я, што за я,

Што за масцярыца:

Шыла міламу штаны,

Выйшла рукавіца!

7. Не хадзіце, дзеўкі, у лазню,

Не хадзіце парыцца –

Ад гарачае прыпаркі

Пудра ўся адваліцца.

8. Не тужы мая мілашка,

Са мной будеш панаваць –

Я наймуся свіней пасвіць,

А ты будзеш паганяць.

9. Я саджусь на "Мэрсэдэс",

За дравамі еду ў лес.

Ды зусім сказаць забыўся –

"Мэрсэдэс" – мая кабыла.

10. Беларуская дыета –

Бульба, сала, малако,

Ні разочку гэтым летам,

Не ўлезла ў трыко.

11. Мы прыпеўкі вам спявалі

А вы нас паслухалі.

Ну, а зараз мы вас просім,

Каб вы нам пахлопалі!

ДАДАТАК 3

Беларуская народная гульня «У мядзведзя ў бару».

Апісанне гульні.

Аднаго з удзельнікаў гульні выбіраюць або прызначаюць «мядзведзем». «Мядзведзь» ходзіць па сваім лесе, шукае, хто яму робіць шкоду. Дзеці прыходзяць у лес па ягады, па грыбы. Яны ходзяць i разам спяваюць песню:

У мядзведзя на бару

Грыбы, ягады бяру.

Мядзведзь не спіць,

На нас рычыць.

Дзеці заміраюць на месцы. «Мядзведзь» выбірае таго, хто паварушыўся. Гульня працягваецца да таго часу, пакуль «мядзведзь» не зловіць усіх дзяцей.

ДАДАТАК 4

Беларуская народная гульня «Гарлачык».

Апісанне гульні.

Дзеці сядзяць у крузе на кукішках. Гэта “гарлачыкі”. Па крузе ходзіць пакупнік. Спыніўшыся каля каго-небудзь, ён пытаецца:

- Колькі кaштуe гарлачык?

Дзеця адказвае:

* За гарлачык гэты

Дай нам зусім крышку:

Каб ніколі не хварэць —

Маннай кашы лыжку.

Пасля гэтых слоў “гарлачык” паднімаецца i бяжыць па крузе ў адным напрамку, а пакупнік - насустрач яму. Кожны імкнецца заняць свабоднае месца. Той, хто спазняецца, становіцца пакупніком.